정조 9년
乙巳九月初四日丑時。上詣明陵。擧動入侍時。行都承旨金尙集。左承旨金宇鎭。右承旨趙興鎭。左副承旨徐龍輔。右副承旨洪仁浩。同副承旨金夢華。記注官金健修。假注書朴蓍壽。記事官金鳳顯。一提學吳載純。檢校直閣徐鼎修鄭東俊。檢校待敎尹行任。以次侍立訖。上具戎服。乘輿出協陽門。詣明政殿月臺。命禮房承旨準祝。宇鎭讀訖跪進。上親押訖。仍命先詣。上曰。東堂試官。出牌後尙無去就。此何紀綱。更令本院。申飭入來。賤臣承命出傳。上乘輿出仁政門。通禮跪請乘轎。上乘轎由敦化門。駕至慕華館。上命左右考喧都事。刑曹郞廳。各營敎鍊官。竝令拿入。各問姓名。仍下敎曰。挾輦至近之處。各營書字的及曹隷。便爲成群作隊。探聽大駕動止。紀綱雖曰。解弛。豈有如許道理。其委節。問于敎鍊官以入。宣傳官聽令還奏曰。各營則例爲隨行云矣。上曰。此後則各別申飭。更勿如是之意。嚴明分付于該大將。敎鍊官則今日適値齋日。姑不決棍。爲先出付京畿監營。着枷囚禁事送令。都監則爲先廂。未及察飭。猶或爲可。而禁營則在後陣。不能禁飭之罪。在所難免。禁衛大將。爲先記過拿入次待令。又下敎于考喧都事及刑曹郞廳曰。非但營隷之橫行駕側。法曹所屬如此。汝等在考喧之列。此等事何不着意申飭。致有此弊乎。宣傳官聽令還奏曰。考喧都事。以爲落在後列。未知委折云。刑曹郞廳。以爲欲禁擊錚之人。至有犯科之擧。萬死無惜云矣。上曰。汝等爲先汰去。刑曹郞廳拿處。倂令拿出。仍命書傳敎曰。今日紀綱。雖曰。解弛。名以曹隷。作隊成群。橫行於駕側。況深夜動駕之時乎。法曹所屬如此。他尙何說。刑曹行公堂上。一倂罷職。當該郞廳拿處。左右考喧都事竝汰去。其代令該曹口傳差出。又命書駕前下敎曰。右列考喧都事汰去。左列考喧都事拿處。仍詣晝停所。通禮跪請降轎乘輿。上乘輿入大次。命承旨入侍。興鎭進伏。上曰。軍兵食代。斯速擧行事。分付。少頃。螺三吹。兵曹判書鄭民始。持軍令跪進。宣傳官命起來。民始應聲而退。上出次。通禮跪請乘馬。上乘馬。詣明陵下馬所。入小次。上降馬乘輿。諸臣口傳問安。答曰。知道。上改具翼善冠淺淡服。出次詣板位。通禮跪請四拜禮。上先行四拜禮。仍行親祭如儀訖。上詣陵上奉審。仍詣右岡陵上奉審後。仍詣翼陵展拜。陵上奉審。命百官行禮置之。先詣敬陵事。分付。賤臣承命出傳。上命承史侍衛外。百官落後。仍詣順懷墓。入小次。改具翼善冠衮龍袍。詣板位行展拜禮。命判府事金熤。奉審局內諸陵後。修改處所。看諗以來。仍詣敬陵。入小次。改具淺淡服。詣板位行展拜禮後。陵上奉審。詣右岡陵上奉審。又詣弘陵。行展拜禮後。入小次。命藥房都提調提調兵曹判書入侍。都提調徐命善。提調徐有隣。兵曹判書鄭民始進伏。命宣饌。上曰。鸎峯補土處。欲爲親審。京畿監司高陽郡守入侍。賤臣承命出。與京畿監司徐有防。高陽郡守柳曾養偕入進伏。上乘輿詣鸎峯。諸臣以次隨進。上曰。當時始役時。則想必役事甚大矣。曾養曰。然矣。上還入小次。命諸司預備。百官揷羽。仍詣昌陵。行展拜禮後。陵上奉審。詣右岡陵上奉審。入小次。上命自明陵洞口。至崇禮門捧上言。出榻敎小頃。螺三吹。兵曹判書持軍令跪進。宣傳官命起來。民始應聲退。通禮跪請進發。上改具戎服出次。通禮跪請乘馬。上乘馬至晝停所。上降馬入大次。上命戶曹判書訓鍊大將京畿監司各務差使員入侍。戶曹判書趙㻐。訓鍊大將具善復。京畿監司徐有防。都差使員廣州府尹李義寬。植炬差使員坡州牧使吳載徽。道路差使員長湍府事李喆純。地方官楊州牧使李一曾。高陽郡守柳曾養。傳語差使員安城郡守李天穆。衿川縣監洪喜榮。陽傘奉持差使員慶安察訪李信默。待令夫馬差使員金井察訪林大榮。以次進伏。上曰。道內有何矯捄之弊乎。有防曰。江都米一萬石。甲辰春有所陳請移劃。以爲添還糶糴。而米則以貸去懸錄。待秋成準報。未準報之前。則耗條一千石。逐年輸送於本府。以爲漸次塡充之意。其時守臣。亦爲陳達矣。卽聞元數與耗條。自該府竝責輸納云。未準報前耗條輸納。旣有其時定奪。則今忽一切責之以還納者。大違當初定式之意。依前定奪。更勿侵督之意。出擧條。分付。何如。上曰。雖不更出擧條。此則曾有筵敎。又有筵奏。沁留之督徵列邑。似未諳事實。依前下敎。使之擧行。可也。出擧條義寬曰。臣於辭陛之日。旣有本城弊瘼下詢之事。故玆敢仰達矣。本府田軍糴三政。專委於校吏之手。出沒民間。侵漁求索。以此便作資生之方。蔀屋生民。不堪其酬應。多有流離之弊。而所謂將校。居在山上磽确之地。旣不得農作。且無興販之路。所恃者不過斗料。故爲官者。制産無計。招集沒策。所以委付三政。使之取食於民間。蓋非此則將士。無以爲命。存此則民間之受苦。勢所必至。保障之地。將士之難保。民戶之漸縮。誠非細憂。臣意則將校之付料者。不過八十餘名。雖得若干物。猶可以霑潤。生利乍勝。則侵民可止矣。其所捄弊。莫如加料。而百爾思量。本府旣無錢穀主管之事。無他生財之道。惟在朝家之恤念。而餉耗則所餘無多。不敢輕議。第有一事可請者。向來恒簡諸賊家籍沒田畓之在本府者。本府收稅。納于餉廳。其數不過四百餘金。亦甚零星。在餉廳。得失無關矣。此若劃付本府。以爲將士加料之資。則校民之弊。可捄其萬一。故敢此仰達矣。上曰。承旨曾經廣尹。亦陳所見。可也。行都承旨金尙集曰。本府將士難支之弊。臣亦稔知。雖得此些少之物。未知有矯捄之效。而今此所請。在朝家。亦別無所損益矣。左承旨金宇鎭曰。廣州田軍糴三政之專委將校。遂成邑規。不無民弊。今此廣尹所奏。出矯捄慰悅之意。而第餉廳所納。數甚零星。雖得此而添料。未足爲霑漑之資。難保其釐弊之方。臣意則本府將校勤仕應遷者。隨卽收用。酬其勤勞。禁其奸弊。則似勝於些少添料矣。上曰。下廟堂。使之稟處。可也。出擧條義寬曰。臣於本府事。又有一弊可捄者。所謂加耕者卽火粟之類也。山田之入陳廢棄者。水濱之泥生處。無土貧民。間間起墾。便作秋熟無稅之土。故他境之民。亦多聚居。頗有樂生之心。本府檢田之時。一有現發。則執卜過多。多有民怨。而及其會付之後。仍作實結。納稅甚難。故耕食之民。太半流離。而田無可耕之人。則固當隨陳減稅。而以元會付之。故多年陳棄者。多有白徵之患。指徵無處。則徵稅於面任之檢田者。檢田者無以自辦。亦皆遍徵於面里。故本府下道七面。近年逃接於安山水原等地者。爲屢百戶云。臣方査實其陳起計料。而陳頉査報之後。該曹之請施未必。而保障之地。白地徵稅。民不得奠居。亦爲可悶。故敢此仰達矣。上曰。亦令下廟堂稟處。可也。出擧條一曾曰。臣待罪本邑。倏已周歲。些少弊瘼。自有道臣相與講磨。而守令重務。惟在軍田二政。本邑田政之紊亂。積有年所。中間不無釐革者。而尙不得防其弊源。殘民受虛加之弊。土豪有兼倂之患。誠爲可憫。而量田一事。關係重大。不敢仰請矣。上曰。下廟堂使之稟處。可也。出擧條曾養曰。本郡拯米一款。敢此仰達矣。伊時因三邑之未定境界。旣不趁卽拯出。拯出之後。亦不趁卽分給。多日腐傷。色味俱惡。殆至不堪食。而太包則又有甚焉。今年年事。雖曰免歉。而沿江田畓被水處多。民人新舊還責納。亦不免艱辛。則今此拯米。又使之如例責納。則實有難支之弊。上曰。然則高陽拯米。停退。可也。戶曹判書趙㻐曰。拯米劣米之分徵。法意至重。若因軫念之德意。輒下停退之恩命。則法令似不無懈弛之慮。且他道稅船之臭載者。道臣擧皆援引此例。仰請均施之澤。則朝家處分。亦恐有難便之端矣。京畿監司徐有防曰。臣有區區愚見。適因言端。敢此仰達矣。稅船申飭。何等至嚴。而臭載之弊。無歲無之。邑守被罪。沙格刑配。踵武相尋。而終莫之捄。準十次刑訊。滿三年囚繫。專出於覈其偸竊之奸。絶其故敗之患。而法制一定之後。雖有可原之端。可捧之路。惟以法勘斷。而畢竟則移送原籍。逋米輒爲蕩減。分給沿民拯穀。每多停退。公私無補。徒致騷擾。誠甚痛惋。大抵大洋致敗。人物渰沒者。固無可論。偸食原穀。用意故敗者。自有一律。外此而偶然失手。以至敗績者。或有納穀免坐之道。而拘於法典。一例囚推。雖以目下事言之。今番通津兩次敗船。船主沙格輩。果不無自願備納之類。以此推之。他可反隅。蓋船格之自願備納與不自願備納。亦可驗其故敗與不故敗故也。向者高陽拯米。實爲邑民難支之弊。而若或霎時浸水。旋卽拯出。爲飯爲釀。少無所損。而當其拯出乾曝之際。率多僭竊滲漏之患。及其分給沿邊之後。輒徼停捧蠲恤之恩。故濱海民人。或有幸其不幸之意。且船主沙格。俱以他官客蹤。事在蒼黃。周旋無路。太半爲地方民人所乾沒。臣意則以爲。若有敗船之事。地方官率附近民人與敗船監色。親檢設機。期於準拯。還給船格。使之改色備納。其餘不足者。或斥賣其餘在般板。或分徵其各該監色。而又或有不足者。則當初裝載之時諸般浮費之類。分付本道嚴覈督徵。以爲準入之地。而收捧之時。參酌船格形勢。稍寬日月期限。使渠輩免三年屢次之刑。穀物無一包空棄之擧。則大勝於拯劣米之始爲貽弊。終歸無實。下詢廟堂處之。何如。上曰。卿意。何如。㻐曰。捧納之時。國穀無縮。分徵之際。民弊可除。則無論船主沙格與監色。可捧則捧之。可徵則徵之。何所不可。而第念人心不齊。事情難測。船主沙格之自願備納。未必盡如今番通津致敗之船漢。則由來舊法。遽然變通。恐或有窒礙之端矣。上曰。以此出擧條。令廟堂稟處。可也。出擧條上命書傳敎曰。明陵親祭時京守僕及本陵守僕。依例施賞。展拜各陵守僕。一體施賞。上謂㻐曰。奉審後所見。何如。㻐曰。諸般修補處。不可不倂爲新備。而此則階石補土時。同爲擧行。似好矣。上曰。唯。善復曰。今此弘陵補土所所入抹木。極爲浩多。而今番幸行時各樣假家木。此是以儲置米會減者。劃給高陽官。使之拮握補用於役處抹木。事甚便好。惶恐敢達。上曰。依爲之。出擧條興鎭曰。別雲劍預差。例爲隨駕。而行副司直尹坊。預差受點之後。無端不參。事甚未安。推考警責。何如。上曰。依爲之。出擧條宣傳官跪稟初吹。兵曹判書鄭民始持軍令跪進。宣傳官命起去。應聲退。螺三吹。通禮跪請乘馬。上乘馬至慕華館。上降馬入小次。命承旨閣臣入侍。命宣饌。少頃。通禮跪請乘轎。上乘轎。駕至敦化門。命宣傳官持標信解嚴。還內。諸臣口傳問安。答曰。知道。諸臣以次退出。